Opdateret tirsdag klokken 10.45 med oplysningen om, at Nordjyllands Politi aflyser efterlysningen. Omkring klokken 20 mandag aften forlod en mand skadestuen på Aalborg Universitetshospital, også kaldet Sygehus Syd, inden han kunne modtage behandling for at have indtaget en stor mængde panodiler. Derfor ledte Nordjyllands Politi efter manden. Vagtchef ved Nordjyllands Politi Karsten Højrup Kristensen oplyste tirsdag ved 09-tiden, at man har været i telefonisk kontakt med manden i løbet af natten, og at man ikke længere vurderer, at han er i fare på grund af det store indtag af panodiler. Og ved 10.20-tiden oplyser Nordjyllands Politi på Twitter, at man aflyser efterlysningen af manden.

Referat:
Nordjyllands Politi aflyser efterlysning af patient, der var gået fra Aalborg Universitetshospital.